Groot pret dié naweek by Zwartkops(Foto: Verskaf) Die National Extreme Festival sorg weer vir hope pret dié naweek by Zwartkops‑renbaan net buite Pretoria. Toyota se ses GR Yaris‑karretjies wat deur verskeie van die land se motorjoernaliste gejaag word, sal môre vir die laaste keer dié jaar hul wiele draai. Ashley Oldfield van Cars.co.za het reeds genoeg punte gedurende die seisoen bymekaar gemaak om as kampioen gekroon te word. Hy sal dié naweek agter die stuur van Mandla Mdakane se GTC Toyota Corolla inskuif. Thomas Falkiner is kort op sy hakke. Sean Nurse lê tans derde, maar is net ses punte voor Mark Jones – so hy sal sy sokkies moet optrek as hy in die derde plek vir die seisoen wil eindig. Jeanette Kok-Kritzinger en Lerato Matebese rond die ses af. Verskeie mense het die afgelope seisoen dieselfde kar gejaag. Deon Joubert, ŉ gerekende renjaer, het vroeg vanjaar Sean Nurse se kar by Killarney gery. Peranand Pather van Toyota self het een keer by Zwartkops gejaag. John Thomson, Riaan Esterhuysen en Mario de Sousa het ook ŉ beurt gehad. Toyota Gazoo Racing se Saood Variawa is die jongste man om ŉ GTC‑ren te wen op die jong ouderdom van 17. Hy het hierdie naweek nog ŉ kans om die titel in te palm – 21 punte agter Robert Wolk, in ŉ private Toyota Corolla. (Foto: Verskaf) “Daar is 43 punte beskikbaar die naweek,” het Variawa gesê. “Dit is twintig punte per resies, plus een punt wanneer jy eerste kwalifiseer en een punt vir die vinnigste ronde. So afhangend van hoe dinge uitspeel, staan ons dalk net ŉ kans!” Michael van Rooyen se hoofdoel dié naweek sal wees om Variawa te ondersteun. Die Gazoo Racing span se derde kar word deur Ashley Oldfield gejaag. Kyk Saterdag se program hier Kaartjies is R130 per volwassene, R90 vir studente en kinders onder twaalf is gratis. Kaartjies is by die hek beskikbaar. (Foto: Verskaf)